Jong man sterf in motorfietsbotsing in PretoriaDie motorfiets se wrak. Foto: Verskaf ŉ 23-jarige man is Vrydag in ŉ motorfietsbotsing in Centurion dood. Russel Meiring, woordvoerder van ER24, het gesê die ongeluk het op ŉ gedeelte van Solomon Mahlangu (Hans Strijdom)-rylaan plaasgevind. “Die motorfiets het teen die agterkant van ŉ bakkie gebots. Met die paramedici se aankoms op die toneel is die bakkie en die motorfiets se wrak in die middel van die pad aangetref. Die motorfietsryer het ŉ paar meter van sy motorfiets af gelê,” het Meiring gesê. Volgens Meiring was omstanders reeds besig om noodhulp op die man toe te pas. Paramedici het by hulle oorgeneem en vir nagenoeg 30 minute gepoog om hom by te bring. “Ongelukkig was alle pogings onsuksesvol en is hy op die toneel dood verklaar.” Die bestuurder van die bakkie is deur die paramedici ondersoek en is ongedeerd. Die presiese oorsaak van die ongeluk is nog nie bekend nie en word deur plaaslike owerhede ondersoek.